《赋白马祠送曾照磨领兵防龙泉寇》
元代·刘崧

将军骑白马，朝出西门道。初日射旂竿，秋风动原草。

问君此何之，鞍马甚光仪。新承大夫命，去逐红巾儿。

笳鸣武溪曲，鞭指石州路。手持白羽箭，却射林间虎。

深行五十里，提卒三千人。定摧中军帐，独清西北尘。

丈夫誓杀贼，老剑耀如雪。箫鼓城南楼，归来宴明月。

送君白马祠，因吟白马篇。殷勤折杨柳，赠比珊瑚鞭。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。